คณะกรรมการโรคติดต่อแห่งชาติ เห็นชอบแผนบริการวัคซีนโควิด 19 เป็นวัคซีนประจำปีฉีดพร้อมวัคซีนไข้หวัดใหญ่เน้นฉีดกลุ่มเสี่ยง และประชาชนทั่วไปตามความสมัครใจ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวภายหลังเป็นประธานการประชุมคณะกรรมการโรคติดต่อแห่งชาติ ครั้งที่ 3/2566 ว่า วันนี้ที่ประชุมพิจารณาเห็นชอบใน 4 เรื่อง ได้แก่ 1.แผนการให้บริการวัคซีนโควิด 19 ในระยะถัดไป โดยเห็นชอบให้วัคซีนโควิด 19 เป็นวัคซีนประจำปีสำหรับประชาชน เริ่มปี 2566 นี้เป็นปีแรก โดยแนะนำให้ฉีดก่อนเข้าฤดูฝน หรือตั้งแต่ เม.ย.-พ.ค. ปีละ 1 เข็มโดยไม่ต้องนับว่าเป็นเข็มที่เท่าไหร่ให้ถือเป็นการกระตุ้น สามารถเลือกฉีดวัคซีนชนิดใดก็ได้ และสามารถฉีดพร้อมกับวัคซีนไข้หวัดใหญ่ได้ตามความสมัครใจ เน้นรณรงค์ฉีดกลุ่มเสี่ยง สำหรับประชาชนทั่วไปก็มีบริการตามความสมัครใจ ยืนยันวัคซีนมีเกือบ 20 ล้านโดส เพียงพอ สำหรับประชาชนทุกพื้นที่ ทั้งนี้ ได้ประสานสำนักงานหลักประกันสุขภาพแห่งชาติ (สปสช.) เพื่อนำเรื่องเข้าที่ประชุมบอร์ด สปสช. พิจารณาเรื่องการใช้งบประมาณสำหรับการจัดบารการฉีดวัคซีนทั้งโควิด 19 และไข้หวัดใหญ่ บริหารให้อยู่ในกรอบงบประมาณเดิมที่มีอยู่โดยไม่ต้องเพิ่มงบประมาณสำหรับการฉีดวัคซีนโควิดที่กลายเป็นการฉีดซีนประจำปี 2.เห็นชอบมาตรการเร่งรัดการป้องกันการแพร่ระบาดโรคไข้เลือดออก ปี 2566 จากสถานการณ์แนวโน้มผู้ป่วยที่เพิ่มขึ้นอย่างรวดเร็ว จึงต้องยกระดับมาตรการควบคุมโรค เพิ่มความเข้มข้นในการสำรวจและทำลายแหล่งเพาะพันธุ์ลูกน้ำยุงลาย จัดกิจกรรมรณรงค์จิตอาสาฯ อย่างต่อเนื่องทุกสัปดาห์ เร่งรัดผ่านคณะกรรมการโรคติดต่อจังหวัด สื่อสารเชิงรุกไปยังสถานบริการสาธารณสุข ร้านขายยา และประชาชน เพิ่มความเร็วในการตรวจวินิจฉัยและรักษา รวมทั้งให้โรงพยาบาลเตรียมความพร้อมรองรับการรักษาและควบคุมโรคตามแนวทางของกรมควบคุมโรค 3.เห็นชอบการแก้ไขเพิ่มเติมองค์ประกอบของคณะอนุกรรมการเร่งรัดกำจัดโรคไข้มาลาเรีย ภายใต้คณะกรรมการโรคติดต่อแห่งชาติ เพื่อให้การขับเคลื่อนงานเร่งรัดกำจัดโรคไข้มาลาเรียเป็นไปอย่างมีประสิทธิภาพ และ 4.เห็นชอบการมอบหมายหน่วยงานดำเนินการป้องกันและควบคุมโรคอาหารเป็นพิษ เนื่องจากมีเหตุการณ์ระบาดต่างๆ ต่อเนื่อง โดยที่ประชุมได้มอบหมายให้สำนักส่งเสริมและสนับสนุนอาหารปลอดภัย สำนักงานปลัดกระทรวงสาธารณสุข ประสานดำเนินการเชิงรุกร่วมกับหน่วยงานที่เกี่ยวข้องต่อไป